**Meksikos institucinė revoliucinė partija** (**PRI**, isp. *Partido Revolucionario Institucional*:) – Meksikos kairiojo centro politinė partija.

Istorija
--------

**Nacionalinės revoliucijos partija** (PNR, *Partido Nacional Revolucionario*) buvo įkurta 1917 m. Jos iniciatyva 1918 m. buvo įkurta Meksikos regioninė darbininkų konfederacija. 1929 m. PNR tapo partijų partija, apjungusia daugelį politinių srovių. 1934 m. Meksikos prezidentu išrinktas PNR lyderis Lazaras Kardenas, atlikęs agrarinę reformą ir išdalinęs valstiečiams 18 mln. ha žemės, pradėjęs likviduoti neraštingumą, išplėtęs mokyklų statybą.

1936–1938 m. PNR buvo pertvarkyta į **Meksikos revoliucijos partiją** (PRM, *Partido de la Revolución Mexicana*), nuo 1946 m. pavadinta **Institucine revoliucine partija** (**PRI**).

1937 m. buvo nacionalizuota dalis JAV ir Anglijos įmonėms priklaususių geležinkelių, 1938 – naftos įmonės, dėl to paaštrėjo santykiai su šiomis šalimis. Vėliau demokratinės reformos buvo tęsiamos.

1947 m. balso teisė savivaldybių rinkimuose, o 1953 m. ir visuose rinkimuose suteikta moterims. 1977 m. buvo atlikta institucinė reforma, atvėrusi kelią pliuralizmui. Dar viena rinkimų reforma atlikta 1988–1996 metais. Tačiau stiprinant šalies demokratinę sistemą, pačios PRD įtaka žymiai sumažėjo. 2000 m. Senato rinkimuose laimėjo tik 51 vietą iš 128, 2003 m. parlamento rinkimuose gavo 224 vietas 491 vietos Kongrese. 2000 m. PRI kandidatas Franciskas Labastida Očoja pirmą kartą nuo 1928 m. pralaimėjo prezidento rinkimus Nacionalinio veikimo partijos (PAN) kandidatui Visentei Foksui Kesadai.

Struktūra
---------

Partija turi platų pirminių organizacijų tinklą visoje šalyje. Partijos struktūra atitinka Meksikos administracinę struktūra, pirminės, provincijų ir valstijų organizacijos yra pakankamai savarankiškos, keliant kandidatus į savo lygmens vietinės valdžios atstovaujamuosius organus. Kasmetiniuose suvažiavimuose renkamas partijos pirmininkas ir tik keli partijos vadovai buvo perrinkti antrai ar trečiai kadencijai. Šalies prezidentu išrinktas partijos lyderis pretenduoti į partijos lyderius nebegali.

Prie partijos veikia jaunimo organizacija *Frente juvenil Revoliucionario*, moterų *Mujeres Priistas*, vaikų organizacijos.

Socialistų Internacionalo konsultacinė narė nuo 1996 m. rugsėjo 9 d. tikroji narė nuo 2003 m. spalio 27 d.

Meksikos prezidentai
--------------------

* 1928 m. – Emilijus Portes Gilis (PNR),
* 1930 m. – Paskualė Ortizas Rubio (PNR),
* 1932 m. – Abelardas L. Rodrigesas (PNR),
* 1934 m. – Lazaras Kardenas (PRM),
* 1940 m. – M. Avila Kamačas,
* 1946 m. – M. Alemanas Valdas,
* 1952 m. – A. Ruis Kortinas,
* 1958 m. – A. Lopas Matėjas,
* 1964 m. – G. Dijas Ordas,
* 1970 m. – L. Ečeverija Alvaras,
* 1976 m. – Chosė Lopesas Portiljas,
* 1982 m. – Migelis de la Madridas,
* 1988 m. – Karlosas Salinas de Gortaris,
* 1994 – 2000 m. Ernestas Zedilas Ponče de Leonas.

Pirmininkai
-----------

PRI pirmininkais buvo (sąrašas nepilnas):

* 1929 – 1930 m. Manuelis Peresas Trevinas,
* 1930 – 1931 m. Lazaras Kardenas,
* 1946 – 1952 m. Rodolfas Sančesas Toboada,
* 1999 – 2002 m. Dulče Marija Sauris,
* 2002 – 2005 m. Robertas Madrazas Pintadas,
* 2005 m. – Marianas Palacijus Alkoceras.

Nuorodos
--------

* Oficiali svetainė Ispanų kalba
* Oficiali svetainė (edomex) Archyvuota kopija 2014-02-08 iš Wayback Machine projekto. Ispanų kalba